b"\n_START_ARTICLE_\nEstilita\n_START_PARAGRAPH_\nL'estilita era un tipus d'anacoreta cristi\xc3\xa0 que vivia en solitari i dedicava la seva exist\xc3\xa8ncia a l'oraci\xc3\xb3 i la penit\xc3\xa8ncia vivint sobre una plataforma col\xc2\xb7locada dalt d'una columna o pilar (stylos en grec) i romanent all\xc3\xad dalt durant anys i fins i tot fins a la mort, sense baixar-ne per res. D'aquesta manera s'a\xc3\xafllava f\xc3\xadsicament del m\xc3\xb3n i impedia les temptacions, a m\xc3\xa9s de portar l'ascetisme a un punt extrem de privaci\xc3\xb3 i penit\xc3\xa8ncia. Era especialment practicat en l'Orient Mitj\xc3\xa0 cristi\xc3\xa0, sobretot a la rodalia d'Antioquia de l'Orontes i a S\xc3\xadria, sobretot als segles V i VI. A l'esgl\xc3\xa9sia grega es va mantenir fins despr\xc3\xa9s del cisma d'Orient (s. XI) i entre els russos fins al segle\xc2\xa0xv i despr\xc3\xa9s de manera espor\xc3\xa0dica. La seva instituci\xc3\xb3 s'atribueix a Sime\xc3\xb3 Estilita el Vell._NEWLINE_L'aigua i l'aliment l'obtenia de les almoines que deixaven els fidels o altres religiosos en algun recipient que, amb una corda o politja, podia pujar el mateix estilita. Sovint es lligaven a un suport a la columna per poder estar sempre drets, sense seure mai i fins i tot dormir drets, sostinguts per aquests suports, mortificant-se encara m\xc3\xa9s per no poder jeure ni descansar.\n_START_SECTION_\nHist\xc3\xb2ria\n_START_PARAGRAPH_\nPal\xc2\xb7ladi d'Helen\xc3\xb2polis (cap\xc3\xadtol 48) parla d'un ermit\xc3\xa0 a Palestina que habitava en una cova al cim d'una muntanya i que per un espai de vint anys mai va girar el seu rostre cap a l'oest perqu\xc3\xa8 mai no es pongu\xc3\xa9s el sol a la seva cara. Sant Gregori Nazianz\xc3\xa8 parla d'un solitari que estigu\xc3\xa9 dret durant molts anys, absort en la contemplaci\xc3\xb3, sense haver d'anar a dormir. Teodoret de Cir assegura que havia vist un ermit\xc3\xa0 que havia passat deu anys en una banyera suspesa en l'aire per llargs pals._NEWLINE_Sant Lluc el Jove, un altre estilita d'anomenada, fou un ermit\xc3\xa0 que vivia al segle\xc2\xa0x al Mont Olimp. Daniel Estilita va viure en la seva columna durant 33 anys despr\xc3\xa9s d'haver estat bene\xc3\xaft i acceptat per Sime\xc3\xb3 l'Estilita. Hi havia molts altres a m\xc3\xa9s d'aquests que no eren tan famosos i fins i tot es t\xc3\xa9 const\xc3\xa0ncia de dones estilites. Es va intentar introduir aquest corrent un o dos cops de forma a\xc3\xafllada a occident, per\xc3\xb2 va trobar poc suport. A l'Esgl\xc3\xa9sia Ortodoxa Russa va durar fins a 1461, i entre els rutens fins i tot m\xc3\xa9s tard._NEWLINE_Al cim d'algunes d'algunes columnes es va construir una petita barraca com un refugi contra el sol i la pluja, i altres ermites de la mateixa classe entre els miafistes, vivien dins d'un pilar buit en comptes de sobre ell, per\xc3\xb2 la vida de tots ells va ser d'extraordin\xc3\xa0ria humilitat, resist\xc3\xa8ncia i privaci\xc3\xb3._NEWLINE_En els \xc3\xbaltims segles, aquesta forma d'ascetisme mon\xc3\xa0stic s'ha extingit. No obstant aix\xc3\xb2, en la Ge\xc3\xb2rgia moderna, un monjo de l'Esgl\xc3\xa9sia Ortodoxa, el Pare M\xc3\xa0xim, va restaurar amb l'ajut dels pobladors locals una petita capella mon\xc3\xa0stica de 1.200 anys d'antiguitat a la part superior del pilar Katskhi. El pilar \xc3\xa9s una formaci\xc3\xb3 natural de roca que sobresurt des de terra fins a una al\xc3\xa7ada aproximada de cent quaranta metres. Era conegut per ser utilitzat pels estilites en data tan tardana com el segle XV, quan l'ocupaci\xc3\xb3 estrangera per l'Imperi Otom\xc3\xa0 va posar fi a la pr\xc3\xa0ctica mon\xc3\xa0stica del lloc. Un cop restaurada el Pare M\xc3\xa0xim espera establir la seva resid\xc3\xa8ncia a la part superior de Katskhi com a monjo estilita. S'ha previst un documental sobre el projecte del monjo."